Fríggjakvøld er mentanarnátt í Havn. Undirbeat verður hetta kvøldið aftaná midnátt, frá 01-04 í Reinsarínum á Tórsgøtu. Tónleikinum syrgja nýggja DJ-duoin Knakkaknæs og nývaknaða DJ-konseptið Unibrow Conspiracy fyri. Knakkaknæs Hvat sker, tá tveir ungir menn sita heima úti á bygd og keða seg? Ikki so nógv. Men eitt, sum kann henda seg at spretta burturúr slíkum hendingaleysum døgum, er spennandi tónleikur. Og tað er júst tað, sum er hent hjá Jan Nystrøm og Rógva Lamhauge eitt kvøldi í Syðrugøtu. Jan og Rógvi eru ávikavist oddamaður/gittarleikari og trummari í uppkomandi elektrobólkinum Nin 10 do. Nú manna teir eisini DJ-duoina Knakkaknæs, sum hevði sína debut á Hvonn síðsta mánaða. Teir borðreiða fríggjakvøldið við einum deiligum, upphitandi blandi av minimalum tekno og hørðum elektro. Hvat var navnið? Knakkaknæs. Unibrow Conspiracy Aftaná eina longri pausu fer ungi havnamavirin Búi Rouch (fyrrverandi McLovin) við endurløddari peppan aftur á pall sum DJ–nú undir nýggja listaheitinum Unibrow Conspiracy. Søgan sigur, at Búi aftaná enn eina villa nátt í snuskutum barrum datt av í einum fuktigum bøi, og vaknaði aftur við einum stórum snigili millum eygnabrýrnar. Honum dámdi so væl snigulin sum andlitsprýði, at hann valdi at klistra hann fastan og kalla hann Mogens. Tað tók bert ein dag, til Mogens tornaði og doyði. Men við tokka til myrkan elektropopp, fabuløst italo-disko, kitsjutan tekno-tronikk og ymiskt bitch bland verður lagt upp til eina størri-enn-lívið sambrýnda dansiveitslu, og minnið um Mogens verður hildið á lívi við kolstift og glimmuri. Tað var... Knannaknæs og Unibrow Conspiracy til Undirbeat í Reinsarínum á mentanarnáttini, fríggjakvøldið 5. juni, frá klokkan 01-04. Kostnaðurin er 80 krónur, aldursmarkið 18 ár. Myndin Heri Eystberg tók Undirbeat-myndina